Virallinen lehti nro C 109 , 01/05/1995 s. 0041



A4-0054/95 Päätöslauselma ydinaseiden leviämisen estämisestä tehdyn sopimuksen jatkamista käsittelevästä konferenssista New Yorkissa 17.4. - 12.5.1995 Euroopan parlamentti, joka - ottaa huomioon 11. maaliskuuta 1993 antamansa päätöslauselman ydinkokeiden lopettamisesta ((EYVL C 115, 26.4.1993, s. 158)), 24. kesäkuuta 1993 antamansa päätöslauselman ydinkoekiellon pidentämisistä ((EYVL C 194, 19.7.1993, s. 206)), 21. huhtikuuta 1994 antamansa päätöslauselman energiaprioriteeteista tarkistetussa ydinaseiden leviämisen estämiseksi tehdyssä sopimuksessa ((EYVL C 128, 9.5.1994, s. 378)), 29. syyskuuta 1994 antamansa päätöslauselman ydinmateriaalilla käytävästä laittomasta kaupasta ((EYVL C 305, 31.10.1994, s. 78)) ja 17. marraskuuta 1994 antamansa päätöslauselman YK:n yleiskokouksen ydinaseriisuntakeskustelusta ((EYVL C 341, 5.12.1994, s. 178 )), - ottaa huomioon ydinaseiden leviämisen estämisestä tehdyn sopimuksen tarkistamiseksi vuosina 1975, 1980, 1985 ja 1990 pidettyjen neljän konferenssin tulokset, - ottaa huomioon Korfun Eurooppa-neuvoston johtopäätökset ja neuvoston 25. heinäkuuta 1994 ((EYVL L 205, 8.8.1994, s. 1)) tekemän päätöksen neuvoston Euroopan unionista tehdyn sopimuksen J.3 artiklan perusteella hyväksymästä YLE-sopimuksen sopimuspuolten vuoden 1995 konferenssin valmistelua koskevasta yhteisestä toiminnasta, jonka päämääränä on kyseisen sopimuksen jatkaminen määräämättömäksi ajaksi ja ehdoitta, - ottaa huomioon «ydinmateriaalin ja radioaktiivisten aineiden laiton kauppa» -nimisen komission tiedonannon (KOM(94)0383 - C4-0227/94) neuvostolle ja Euroopan parlamentille, - ottaa huomioon työjärjestyksensä 148 artiklan, - ottaa huomioon ulko- ja turvallisuusasiain sekä puolustuspolitiikan valiokunnan antaman mietinnön sekä tutkimusta, teknologista kehittämistä ja energia-asioita käsittelevän valiokunnan lausunnon (A4-0054/95), A. katsoo, että ydinaseiden leviämisen estämisestä tehty sopimus (YLE), joka tuli voimaan 5. maaliskuuta 1970, odottaa X artiklan mukaisen 25 vuoden ajanjakson jälkeen määräämätöntä tai jaksoittaista jatkamista, ja että sopimuspuolten on tehtävä enemmistöpäätös siitä toukokuussa 1995, B. ottaa huomioon, että huomattava osa sopimuspuolista, erityisesti kolmannessa maailmassa, on ilmaissut epäilyksensä ydinaseiden leviämisen estämisestä tehdyn sopimuksen ajallisesti määräämättömän jatkamisen suhteen pääasiassa sillä perusteella, että sopimus syrjisi ydinaseettomia valtioita, ei tarjoaisi riittäviä keinoja ydinaseiden leviämistä vastaan, ja ennen kaikkea sillä, että ydinasevaltiot eivät ole noudattaneet ydinaseiden leviämisen estämisestä tehdyn sopimuksen velvoitteita (erityisesti IV artikla ja VI artikla), C. katsoo, että vuoden 1985 YLE-sopimuksen jatkamista käsittelevän (Geneve) konferenssin päätösasiakirjassa pyydettiin YK:n aseidenriisuntakonferenssia etenemään aikaisessa vaiheessa monenkeskisiin neuvotteluihin ydinaseita koskevasta aseidenriisunnasta; katsoo, ettei tätä valtuutusta ole koskaan uusittu, D. katsoo, että joukkotuhoaseiden ja ballististen ohjusten leviäminen muodostaa mahdollisen ja kasvavan uhan maailmanrauhalle, ja että huolimatta monista yrityksistä estää ydinaseiden leviäminen ja muutamista osittaisista onnistumisista ydinasevaltioiden määrän rajoittamisessa, ei kaiken kaikkiaan voitu vähentää näiden aseiden valmistukseen tarvittavan tieto-taidon leviämistä ja jopa sellaiset YLE-sopimuksen sopimuspuolet kuin Irak ja Pohjois-Korea ovat siirtyneet kohti ydinaseiden omistamista, E. vakuuttuneena siitä, että Lähi-idän rauhanprosessin on johdettava joukkotuhoaseettoman vyöhykkeen luomiseen, jonka tavoitteen saavuttamiseen kaikkien alueen valtioiden on sitouduttava. F. katsoo, että useat YLE-sopimuksen sopimuspuolet katsovat, etteivät ydinasevaltiot ole täyttäneet sopimusvelvoitteitaan riittävästi, G. on vakuuttunut siitä, että YLE-sopimuksen jatkaminen määräämättömäksi ajaksi ja ehdoitta on uskottavaa ainoastaan sen jälkeen, kun ydinasevaltiot ovat täyttäneet tietyt ehdot, H. katsoo, että on olemassa useita valtioita, jotka eivät ole sopimuspuolia ja jotka kuitenkin tosiasiassa ovat ydinasevaltioita, I. katsoo, että sopimuksen jatkamista määräämättömäksi ajaksi ja ehdoitta koskeva vaihtoehto ei välttämättä ole se, jolla voidaan lisätä poliittista painostusta nykyisten sopimuksen ulkopuolisten valtioiden, erityisesti ydinasevaltioiden, saamiseksi liittymään sopimukseen, J. on huolestunut siitä, että ydinaseiden leviämisen estämisestä tehtyä sopimusta koskevat neuvottelut voivat joutua umpikujaan, erityisesti jos samanaikaiset neuvottelut kattavasta ydinkoekiellosta (CTBT) eivät edisty, K. ottaa huomioon erityisen merkityksen, jonka energianäkökohdat saavat tulevassa takuujärjestelmässä: merkitys, joka ydinkärkien muuntamisella ydinvoimaloiden polttoaineeksi on sekä takuupolitiikalle että energiapolitiikalle ottaen huomioon, että pelkästään entisessä Neuvostoliitossa on varastoituna 27 000 - 30 000 taktista ja strategista ydinasetta, L. on vakuuttunut siitä, että huolimatta kaikista ongelmista ja puutteellisuuksista YLE-sopimus muodostaa tärkeimmän pilarin kansainvälisen yhteisön pyrkiessä estämään ydinaseiden leviämisen, M. on tietoinen siitä, että ydinaseiden leviämisen vaaroihin liittyvän poliittisen tilanteen muuttuminen vuoden 1990 jälkeen on merkinnyt monien valvontajärjestelmien häviämistä, ja että ballististen ohjusten kantomatkat ovat saavuttaneet hälyttävän tason, N. korostaa, että kattava ydinkoekielto (CTBT) on välttämätön päämäärä, jotta saavutettaisiin YLE-sopimuksen kestävä ja ehdoton jatkaminen, O. pahoittelee, ettei kumpikaan EU:n ydinasevaltioista, Ranska ja Yhdistynyt kuningaskunta, ole toistaiseksi yhtä avoimesti kuin esimerkiksi USA osoittanut tukeaan Geneven CTBT-neuvotteluissa tällaisen sopimuksen tekemiselle, P. on huolissaan ydinkokeiden vuoksi, joita Kiinan kansantasavalta edelleen suorittaa välittämättä ydinkoekiellon kansainvälisistä pidentämisistä, vaikka maan ulkoministeri on ilmoittanut Kiinan hallituksen puoltavan ydinkokeiden lopettamista koskevan sopimuksen allekirjoittamista, 1. Tukee ydinaseiden levittämisen estämiseksi tehdyn sopimuksen jatkamista määräämättömäksi ajaksi ja ehdoitta; 2. Kehottaa YLE-sopimuksen sopimuspuolia, erityisesti Euroopan unionin jäsenvaltioita ja ydinasevaltoja, täyttämään edellä esitetyt vaatimukset, jotta ydinaseiden leviämisen estämisestä tehdyn sopimuksen jatkaminen ehdoitta ja määräämättömäksi ajaksi varmistetaan New Yorkin konferenssissa; 3. Vaatii Euroopan unionin jäsenvaltioita toimimaan energisesti mahdollisimman pikaisen kattavan ydinkoekiellon (CTBT) aikaansaamiseksi Geneven konferenssin puitteissa ja ryhtymään yhteiseen toimintaan tämän tavoitteen saavuttamiseksi TEU-sopimuksen J artiklan 3 kohdan mukaisesti; 4. Kehottaa kaikkia Euroopan unionin jäsenvaltioita nimenomaisesti olemaan ryhtymättä ydinkokeisiin odoteltaessa edellä mainittua yhteistä toimintaa; 5. Vaatii kaikkia ydinasevaltioita toteuttamaan YLE-sopimuksen VI artiklan tarkistuksen ja sopimaan aikataulusta sekä rahoitussuunnitelmasta tätä tarkoitusta varten; 6. Kehottaa Euroopan unionin jäsenvaltioita tekemään YK:n ydinaseriisuntakonferenssissa ydinaseita koskevaan yleissopimukseen liittyvän neuvottelualoitteen, joka johtaa maailmanlaajuiseen ydinaseiden aseistariisuntaan sellaisena kuin se mainitaan ydinaseiden leviämisen estämisestä tehdyn sopimuksen VI artiklan tavoitteissa; 7. Vaatii sotilaalliseen tarkoitukseen soveltuvan fissiomateriaalin tuotannon lopettamista ja tukee vaatimusta luoda kansainvälinen plutoniumin ja korkealaatuisen rikastetun uraniumin valvontavirasto ja pyytää neuvostoa tämän johdosta aloittamaan Euroopan unionista tehdyn sopimuksen J.3 artiklan mukaisen yhteisen toiminnan; 8. Tukee ydinaseiden leviämisen estämisestä tehdyn sopimuksen sopimuspuolien, joilla ei ole sotilaallista ydinkapasiteettia tai asianmukaista suojaa sotilasliittoutuman jäsenyyden muodossa, vaatimuksia tehokkaammista turvallisuustakeista tehokkaalla toiminnalla kansainvälisen oikeuden ja YK:n peruskirjan hyökkäämättömyyttä koskevien määräysten noudattamiseksi; 9. Hyväksyy Venäjän viiden suuren ydinvallan puolesta YK:n turvallisuusneuvostolle esittämän päätöslauselmaesityksen, jonka mukaan nämä valtiot sitoutuvat antamaan ydinaseettomille ydinaseiden leviämisen estämiseksi tehdyn sopimuksen allekirjoittajavaltioille takeet niihin kohdistuvan hyökkäyksen varalta; 10. Vaatii ydinasevaltioita sitoutumaan ydinaseiden leviämisen estämisestä tehdyn sopimuksen säännösten puitteissa yleiseen ja keskinäiseen velvoitteeseen luopua ydinaseiden käytöstä ydinaseettomia valtioita vastaan; 11. Vaatii kaikkia ydinaseiden leviämisen estämisestä tehdyn sopimuksen sopimuspuolia noudattamaan sopimuksen IV artiklan säännöksiä yhteistyöstä, jonka tarkoituksena on kestävän, muun kuin ydinenergian kehittäminen sitä haluavien sopimuspuolten alueilla, missä yhteydessä on taattava tehokas kaksoiskäyttötuotteiden valvonta; 12. Ehdottaa, että yhteinen tutkimuskeskus liitetään CAPRA-ohjelmaan ja että se osallistuu tähän ohjelmaan aktinidien ja plutoniumjäämien vähentämiseksi; 13. Kehottaa kaikkia ydinaseiden leviämisestä tehdyn sopimuksen sopimuspuolia lisäämään kansainvälistä yhteistyötä vaihtoehtoisten ja kestävien energialähteiden alalla lupaavampana strategiana sopimuspuolten energiantarpeiden tasapuoliseksi täyttämiseksi, ja vaatii erityisesti Euroopan unionin jäsenvaltioita aloittamaan vastaavat yhteistyötoimenpiteet muiden sopimuspuolten kanssa; 14. Pyytää, että neuvottelupöydässä hyväksyttävässä yhteisön kannassa edistetään kaikkia ydinaseiden leviämisen estämisestä tehdyn sopimuksen päämääriä vahvistamalla sellaisia oikeudellisia ja diplomaattisia keinoja, joilla ydinaseiden leviäminen voidaan varmasti välttää, ja kiirehtimällä samanaikaisesti tosiasiallista ydinaseiden purkua kansainvälisessä valvonnassa sopimuksen VI artiklan mukaisesti; pyytää myös, että yhteisön kantaan sisällytetään tätä varten kansainvälinen kattava järjestelmä uraanin, plutoniumin ja mahdollisesti siviilitarkoituksiin käytetyn toriumin koko kierron valvomiseksi, mukaan lukien ydinvarastojen osittaisen purkamisen seurauksena sotilaallisesta kierrosta peräisin olevat aineet, ja että tritiumin osalta on annettava erityiset määräykset; 15. Kehottaa konferenssin osallistujia ottamaan käyttöön yksiselitteisiä seuraamuksia sopimuksen noudattamatta jättämisen rankaisemiseksi; 16. On sitä mieltä, että niiden sopimuspuolien osalta, jotka todistettavasti rikkovat YLE-sopimuksen säännöksiä (kuten menneisyydessä Irak ja Pohjois- Korea) ja myös muiden valtioiden osalta, jotka oletettavasti sotilaallisessa tai kiristävässä mielessä valmistavat ydinaseita, täytyy YK:n puitteissa ottaa käyttöön tehokkaita seuraamuksia; 17. Kehottaa kansainvälistä yhteisöä luomaan lailliset edellytykset rangaistusoikeudellisille seuraamuksille laittomaan ydinaseiden levittämiseen syyllistyttäessä, mukaan lukien laiton kaupankäynti radioaktiivisilla aineilla ja ydinmateriaalilla; 18. Korostaa ydinaseiden leviämisen estämisestä tehtyyn sopimukseen liittyvien valtioiden välisen täysipainoisen yhteistyön tarvetta, jotta terroristijärjestöjä, mukaan lukien fanaattiset uskonnolliset lahkot, voidaan estää hankkimasta joukkotuhoaseita; 19. Puoltaa kansainvälisten turvatoimien lujittamista ja järkeistämistä ja päättää viedä asiaa eteenpäin seuraavasti: - turvamenettelyjen yhteensovittaminen arvioimalla puolueettomasti turvateknologiat, joita Euratom ja IAEA soveltavat suurissa ydinlaitoksissa - jälleenkäsittelylaitoksissa, rikastamoissa ja tuotantolaitoksissa, - kiertävät tarkastukset, joista ei ilmoiteta ennakkoon ja joita tuetaan tehokkailla seuraamusjärjestelmillä, - yhteinen ja yhteensovitettu EU:n lupajärjestelmä, joka ulottuu kaksikäyttöisistä laitteista, varaosista, jne. kierron alkuvaiheessa ydinteknologiaan ja ydinaineeseen loppuvaiheessa, - kattavien turvatoimien hyväksyminen kaikissa ydinlaitoksissa, - kattavien turvatoimien soveltaminen, jos se osoittautuu tehokkaaksi, kaikkiin EU:n jäsenvaltioissa oleviin ydinlaitoksiin, ja ydinlaitosten ja -aineiden siirtämisen kieltäminen maihin, jotka eivät hyväksy kattavia turvatoimia; 20. Kehottaa konferenssin osanottajia, erityisesti Euroopan unionin jäsenvaltioita huolehtimaan siitä, että kansainvälisellä atomienergiajärjestöllä Wienissä on kiinteä rahoitusperusta ja riittävästi henkilökuntaa tarkkailutehtävänsä suorittamiseksi; 21. Tukee kansainvälisen atomienergiajärjestön ehdotusta ympäristön tilan valvontajärjestelmän ja muiden kansainvälisen atomienergiajärjestön 93+2 menettelyn mukaisten tarkistuskeinojen käyttöön ottamisesta; 22. Pyytää, että yhteisön kantaan sisällytetään kaikki parlamentin 21. huhtikuuta 1994 antamassa päätöslauselmassa esitetyt näkökohdat ja että neuvotteluissa pyritään nykyisen takuujärjestelmän parantamiseen siten, että se sisältää tarvittavan monenvälisen tasapainon syrjinnän estämiseksi ydinasevaltoina pidettyjen maiden ja niiden maiden kesken, joilla ei ole ydinaseiden leviämisen estämisestä tehdyssä sopimuksessa määritettyjä aseita; 23. Toivoo, että kaikki ne valtiot, joilla ei vielä ole sopimusta täysimittaisista turvajärjestelyistä kansainvälisen atomienergiajärjestön kanssa, solmisivat sen; ja vaatii, että tutkimuksia, jotka koskevat fissiomateriaalin salakuljetusta Euratomin vartioiduista tiloista, vauhditetaan; 24. Vaatii ydinasevaltioita sallimaan sen, että kansainvälinen atomienergiajärjestö valvoo kaikkia niiden ydinlaitoksia; 25. Kannattaa sitä, että YK:lle järjestettäisiin ydinaserekisteri ja kehottaa Euroopan unionin jäsenvaltioita tekemään aloitteen tällaisen rekisterin perustamisesta ydinaseiden leviämisen estämisestä tehdyn sopimuksen uudelleentarkastelukonferenssin aikana; 26. Vaatii kaikkia niitä valtioita, jotka aikaisemmin eivät ole olleet ydinaseiden leviämisen estämisestä tehdyn sopimuksen sopimuspuolia, liittymään sopimukseen, ja kehottaa Euroopan unionia ja sen jäsenvaltioita kehittämään politiikan, jolla tavoitellaan jännityksen vähentämistä herkillä alueilla sekä kynnysydinvaltioiden turvallisuusvaatimuksien täyttämistä, jos ne päättävät liittyä sopimukseen; 27. Pyytää, että Euroopan unioni toteuttaa ydinaseiden leviämisen estämisestä tehdyn sopimuksen VII artiklan mukaisesti sellaisia alueellisia ratkaisuja edistävää poliittista toimintaa, joilla koko maapallon kattavien ydinaseettomien vyöhykkeiden luomisen ja ydinaseuhan lopullisen poistamisen lisäksi voidaan suunnitella realistisia ratkaisuja kyseisten alueiden energiatarpeiden tyydyttämiseksi ja tarvittavien tekniikan siirtojen helpottamiseksi ja vahvistaa samalla kaksoistekniikan käyttöä koskevaa valvontaa sekä edistää mahdollisten merkittävien salaisten ohjelmien havaitsemis- ja tutkintamenetelmien soveltamista; 28. Suhtautuu myönteisesti Kazakstanin, Valko-Venäjän ja Ukrainan päätökseen sitoutua YLE-sopimukseen ydinaseettomina valtioina ja vaatii Euroopan unionin jäsenvaltioita osoittamaan kunnioittavansa näitä päätöksiä, jotka aiheuttavat suuria kustannuksia kyseisissä maissa, toteuttamalla asianmukaisia tuki- ja korvaustoimenpiteitä; 29. Korostaa tässä yhteydessä ydinvoiman sotilaallista käyttöä tutkineiden entisen Neuvostoliiton tiedemiesten työllistämistä ei-sotilaallisiin tarkoituksiin ja kehottaa EU:ta valmistautumaan tätä tarkoitusta varten; 30. Suhtautuu myönteisesti Etelä-Afrikan esimerkilliseen päätökseen purkaa sen ydinaseet ja liittyä ydinaseiden leviämisen estämisestä tehtyyn sopimukseen; 31. Kehottaa konferenssin osallistujia tekemään kaikkensa sellaisen «väliaikaisen päätöksen» välttämiseksi, jolla olisi epävarmat seuraukset koko kansainväliselle yhteisölle; 32. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille, YK:n yleiskokouksen puheenjohtajalle ja YK:n pääsihteerille, Genevessä järjestetyn YK:n aseidenriisuntakonferenssin puheenjohtajalle ja New Yorkin ydinaseiden leviämisen estämisestä tehtyä sopimusta käsittelevän konferenssin sihteeristölle.